**SIKKER BRUG AF MOTORSAVEN**

Indhold

[Krav før du går i gang med motorsaven 1](#_Toc350573813)

[Ulykker 2](#_Toc350573814)

[Ulykker med tilbageslag 2](#_Toc350573815)

[Regler for sikker brug af motorsaven 2](#_Toc350573816)

[Hvordan vedligeholder du saven, så den er sikker? 3](#_Toc350573817)

[Hvordan afprøver du motorsavens kædebremse? 3](#_Toc350573818)

[Arbejdets tilrettelæggelse 3](#_Toc350573819)

[Flugtvej 4](#_Toc350573820)

[Fældning og faldretning 4](#_Toc350573821)

[Hængere og vindfældere 4](#_Toc350573822)

[Afstand og afspærring 5](#_Toc350573823)

[Alenearbejde 5](#_Toc350573824)

[Hvis skaden sker 5](#_Toc350573825)

[Pulsåreblødning 5](#_Toc350573826)

[Trykforbinding 6](#_Toc350573827)

[Psykisk førstehjælp 6](#_Toc350573828)

## Krav før du går i gang med motorsaven

* Du skal have et godkendt motorsavskursus – kopi af kursusbeviset skal afleveres til din nærmeste leder.
* Du skal læse denne instruktion godt igennem – har du spørgsmål, så kontakt din arbejdsmiljøgruppe.
* Du skal læse ATs vejledning B.5.1.1 : Arbejde med motorkædesave
* Du skal læse ATs vejledning D.2.8 : Fældnings- og skovningsarbejde
* Du skal risikovurdere den konkrete opgave og planlægge den efter de risici, du har vurderet – brug din arbejdsmiljørepræsentant, hvis du er i tvivl. Se side 3.

## Ulykker

Motorsave er medvirkende til mange alvorlige ulykker, hvor personer er blevet ramt eller har rørt ved den savende kæde på motorsaven.

Mange skærer sig f.eks. i venstre hånd, fordi de har holdt motorsaven med højre hånd og holdt det emne, som de savede i, fast med venstre hånd. Du skal altid holde på saven med begge hænder. Venstre hånd skal holde på savens forreste håndtag, så du har bedre styr på saven.

Hvis du bruger motorsaven meget, risikere du også at få kroniske føleforstyrrelser i hænderne (hvide fingre) på grund af savens vibrationer. Og du kan også få høretab eller høreforstyrrelser (tinnitus) på grund af det høje støjniveau, som mange motorsave har (typisk fra 100-110 dB – men orienter dig i støjgrænserne for din egen sav).

Læs motorsavens brugsanvisning, før du går i gang med arbejdet.

I den er der som regel mange gode tips til, hvordan du bruger den model, du har, på en sikker måde. Det er også en rigtig god idé, hvis du kan få en instruktion af en person, som har erfaring med at arbejde med en motorsav.

Ulykker med tilbageslag

En af de farligste situationer, du kan komme ud for, når du arbejder med motorsaven, er et tilbageslag. Et tilbageslag kan opstå, hvis enden af motorsavens sværd rører en genstand, f.eks. det træ, du er ved at save i. Det kan resultere i, at savspidsen lynhurtigt ryger i vejret og bliver slynget bagover mod dig.

Tilbageslag kan også ske, hvis træet lukker sammen om og klemmer savkæden i snittet. Det kan skubbe saven hurtigt tilbage mod den, der bruger saven.

Du kan undgå tilbageslag, hvis du er forberedt. Tag et godt greb om saven med begge hænder, højre hånd på det bageste håndtag og venstre på det forreste håndtag, når motoren kører. Du skal omslutte motorsavens håndtag med et fast greb med tommelfingre og fingre, for det vil hjælpe dig med at bevare kontrollen over motorsaven.

## Regler for sikker brug af motorsaven

Arbejdsmiljøloven stiller en lang række krav for arbejdet med motorsave, og disse regler gælder også, når du selv arbejder i din private have:

* sikkerhedsskjoldet skal altid blive på motorsaven, når den kører
* Brug begge hænder til at holde på motorsaven. Venstre hånd skal altid holde på savens forreste håndtag, så du kan styre saven
* Stå sikkert på fødderne og sørg for, at der er tilstrækkelig plads omkring dig
* Sørg for, at motorsavens håndtag er tørre og rene, så du har et fast greb om dem
* Sørg for, at ingen opholder sig i det område, hvor de kan blive ramt af motorsaven
* Stop altid motorsaven, når du sætter den fra dig eller flytter rundt med den
* Sav aldrig i noget, der befinder sig over din skulderhøjde. Der findes en særlig stangsav til det formål
* Stå aldrig på en stige, når du bruger motorsaven
* Brug aldrig en motorsav, hvis du har drukket alkohol

## Hvordan vedligeholder du saven, så den er sikker?

Det er vigtigt for sikkerheden, at motorsaven er vedligeholdt korrekt. Du skal bl.a. sikre dig:

* At du har rengjort motorsavens bremse
* At du har efterset og filet kæden
* At du har kontrolleret, at kædebremsen fungerer
* Det vil ofte fremgå af brugsanvisningen, hvordan du vedligeholder motorsaven

## Hvordan afprøver du motorsavens kædebremse?

Kædebremsen er motorsavens vigtigste sikkerhedsforanstaltning. Kædebremsen skal kunne udløses med et let tryk fremad på den såkaldte parerbøjle.

Du kan afprøve bremsen ved at starte motoren på fuld gas og trykke fremad på parerbøjlen. Savkæden skal standse øjeblikkeligt, når du trykker på parerbøjlen.

På nyere motorsave kan kædebremsen udløses automatisk, f.eks. hvis motorsaven bliver revet ud af hænderne på dig. Du kan tjekke automatikken ved at standse motorsavens motor og lade sværdspidsen falde ned mod et stykke træ. Det ryk, der kommer opad i sværdspidsen, skal udløse kædebremsen.

Du skal rengøre kædebremsen og evt. udskifte slidte dele, hvis der er fejl ved kædebremsen.

Sikkerhedsudstyr er en god måde til at forbygge ulykker med motorsaven.

Hvilken slags sikkerhedsudstyr skal du bruge?

* Hjelm
* Høreværn, der kan nedsætte støjen til under 80dba
* Visir
* Skærebukser med benværn
* Fodværn (skærestøvler)
* Handsker mod vibrationer og med skæreindlæg på håndryggen
* Altid have en kompresforbinding med i lommen

## Arbejdets tilrettelæggelse

Det er vigtigt, at arbejdet tilrettelægges grundigt inden man går i gang med motorsaven. Der er gennem årene sket mange alvorlige ulykker; hvor personer er blevet ramt af kæden, personer er blevet ramt af det træ, der fældes eller de trædele, der saves af.

Brug den sunde fornuft og tag aldrig chancer. Man må fx aldrig holde saven over skulderhøjde, idet faren for et kast kan føre saven direkte ned mod hovedet, eller man risikerer at blive ramt af det emne som netop er savet af. Arbejde med motorsav fra en stige, er ifølge arbejdsmiljøloven ikke tilladt, idet motorsaven altid skal betjenes med to hænder, og man derfor ikke samtidig kan holde fast på stigen.

Tilrettelæg arbejdet sikkert:

• Flugtvej

• Fældning og faldretning

• Hængere og vindfældere

• Afstand og afspærring

• Alenearbejde.

### Flugtvej

Inden man fælder, skal man rydde flugtvejen for kviste, grene og værktøj, så man sikrer en hurtig flugt uden at falde eller blive fastlåst. Gå straks skråt bagud i sikker afstand, når træet falder. Se også efter i trækronen, om der hænger løse grene eller andre trækroner fast, som kan falde ned, når træet begynder at falde.

### Fældning og faldretning

Træets faldretning kan styres via forhug, men man skal være opmærksom på, at hård vind eller vindstød kan ændre retningen. Træer med en diameter på mere end 12 cm i brysthøjde skal fældes med forhug og træer med en diameter på mere end 25 cm i brysthøjde skal endvidere fældes med bagtå. Fældning med bagtå giver tid til at sikre, at faldområdet er frit, hvis man ikke har en vagt­mand med. Der skal vises agtpågivenhed for risikoen for, at træet falder således, at kronen hænger fast i et andet træ, dette kaldes ”hængere”.

### Hængere og vindfældere

Der må aldrig arbejdes under hængere, og hængere må ikke fjernes ved at fælde det træ, det hæn­ger fast i, endsige via fældning af et andet træ, som evt. kan rive hængeren med ned.

Hvilke arbejdsmetoder og rækkefølgen heraf kan fx se sådan ud:

• Brug et fældejern med vendekrog.

• Brug en vendekrog eller et vendebånd, der har en momentarm på over 2 m.

• Brug en vægtstang til at flytte hængeren bagud.

• Brug et håndspil.

• Hængere skal nedtages med traktor med spil eller lignende, hvis det ikke lykkes at få hængeren ned ved ovennævnte metoder.

Se også efter i trækronen og kronerne omkring, om der hænger løse grene eller andre træer (vind­fældere), som kan falde ned, når arbejdet påbegyndes.

### Afstand og afspærring

Man skal sikre sig, at andre gæster i skoven er klar over, at der fældes træer i det pågældende områ­de, og at ingen opholder sig inden for det område, hvor der er risiko for at blive ramt af saven eller de emner, der saves i. Man skal også tage stilling til, om terrænet skråner, så træet kan trille ned og ramme eller klemme personer, der opholder sig i træets bevægelsesretning.

Man skal sikre sig, at der ikke befinder sig personer i det område træet falder. Man kan i nogle tilfæl­de få behov for at opsætte skilte med advarsel eller bede sin makker om at holde vagt.

Hvis man er flere, der fælder træer i området, skal man overholde sikkerhedsafstanden, som er mere end den dobbelte træhøjde fra stub til stub.

### Alenearbejde

Når man planlægger ”en tur i skoven” med motorsaven, skal man ikke være alene. Sker der en ulyk­ke, er risikoen for, at man ikke kan hjælpe sig selv meget stor!

Er det alligevel nødvendigt at arbejde alene, så skal man:

* + Give nogen besked om, hvor man befinder sig i dagens løb.
  + Notere sig, hvor man befinder sig, så man kan give alarmcentralen klar besked.
  + Tegne ind på et kort, hvor man befinder sig, og tegn også ruten. Giv kortet til en kontaktperson.
  + Altid have en mobiltelefon eller kommunikationsradio på sig.
  + Holde sig i kontakt med sin kontaktperson – mindst hver tredje time
  + Altid have et transportmiddel med sig i skoven.

Som udgangspunkt bør man aldrig være alene, når der arbejdes med motorsav!

## Hvis skaden sker

Man skal altid have en kompresforbinding på sig, når man arbejder med motorsav, så en blødning kan standses. Det er vigtigt, at kompresset bæres evt. i en lille taske eller lomme.

Ulykker, der sker under fritidsarbejde er anmeldepligtige på lige fod med ulykker i arbejdstiden.

Hvis der sker en ulykke, skal man som hovedregel gøre følgende:

1. Stands ulykken, dvs. flyt evt. den tilskadekomne fra området, hvis der er risiko for yderlige skader (træet flytter sig, grene der vil falde ned ol.).

2. Giv livreddende førstehjælp.

3. Tilkald hjælp 112 - Det er vigtigt, at man kan oplyse, hvor man befinder sig. Er der en 3. person, så send ham op til nærmeste offentlige vej.

### Pulsåreblødning

Er der tale om pulsåreblødning, skal man handle hurtigt. Pulsåreblødninger kan relativt hurtigt give et stort og livstruende blodtab, og det kan bløde så voldsomt, at man ikke kan standse blødningen med en almindelig fast forbinding. En pulsåreblødning kan i værste fald betyde, at den tilskade­komne dør, inden han kommer til en skadestue. Man kan kende en pulsåreblødning på, at blodet sprøjter kraftigt og i stød (ikke en jævn blødning). Stort blodtab påvirker ofte blodcirkulationen, og kan medføre et blodtryksfald, som får den tilskadekomne til at udvikle chok.

Førstehjælp ved kraftig blødning:

* Læg straks tommelfingeren direkte i såret og tryk, indtil blødningen standser.
* Læg den tilskadekomne ned, hæv det blødende sted mest muligt. Man kan ofte standse en pulsåreblødning ved at anlægge en fast forbinding eller en trykforbinding. Det kan man gøre, hvis blødningen er midt på overarmen eller tættere hånden, eller fra lige over knæet og nedad til foden.
* Anlæg fast forbinding ved hjælp af en kompresforbinding. Læg den stramt, men ikke så stramt, at den afsnører for blodomløbet. Hvis den ikke standser blødningen, så anlæg en trykforbinding.

### Trykforbinding

En trykforbinding er en fast forbinding, som beskrevet ovenfor, hvor der supplerende lægges en hård genstand direkte ovenpå den faste forbinding, man lige har lagt, og derefter en ny fast forbin­ding, som trykker den hårde genstand ind mod såret.

Alle hårde genstande kan bruges, men en sten er ofte det bedste.

Kan man ikke standse blødningen med en trykforbinding, skal man fortsætte med at trykke direkte i såret. Få evt. en anden hjælper eller den tilskadekomne selv til at hjælpe, sådan at presset opret­holdes, til ambulancen er fremme.

### Psykisk førstehjælp

Det kan være en stor psykisk belastning, at have været udsat for eller vidne til en ulykke. Derfor er det vigtigt at være opmærksom på et eventuelt behov for psykisk førstehjælp til skadeslidte, vidner, førstehjælpere og evt. pårørende ved alvorlige ulykker. Omsorg for det psykiske går ud på at genskabe ro og balance i tanker, følelser, adfærd og kropslige funktioner. Det er vigtigt at have nogle at tale med umiddelbart efter hændelsen. Det er helt almindeligt, at personer som har været involveret i ulykker får en akut belastningsreaktion.

Sæt dig ind i vores beredskabsplan for psykisk førstehjælp, før du går i gang med arbejdet.